## 8/2022. (X. 24.) MÜK szabályzata közvetítői eljárásról szóló 5/2018. (III. 26.) MÜK szabályzat módosításáról

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 29. pontjában kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva,

az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével,

a következő szabályzatot alkotja:

**1.** A közvetítői eljárásról szóló 5/2018. (III. 26.) MÜK szabályzat 3.1. pontja helyébe a következő rendelkezés lép:

„3.1. A közvetítőt közvetítői eljárásonként legalább 10.000,- Ft, de legfeljebb 35.000,- Ft közvetítői költségátalány illeti meg, amely magában foglalja a közvetítő díját és költségeit. Ha a közvetítő területi kamarai elnökségi tag, közvetítői költségátalányt nem kell fizetni.”

**2.** A közvetítői eljárásról szóló 5/2018. (III. 26.) MÜK szabályzat 3.3. pontja helyébe a következő rendelkezés lép, és a szabályzat a következő 3.3/A. ponttal egészül ki:

„3.3. Ha a közvetítői eljárást a bejelentő kezdeményezi, a közvetítői költségátalányt 10.000,- Ft erejéig a bejelentő előlegezi meg, és megállapodás esetén a területi ügyvédi kamara, míg megállapodás hiányában 10.000,- Ft erejéig a bejelentő, a 10.000,- Ft-ot esetlegesen meghaladó rész erejéig pedig a területi ügyvédi kamara viseli. A bejelentő a közvetítői költségátalány általa viselt összegét a másik féllel szemben, annak jogszabályi feltételei fennállása esetén egyéb törvényes úton érvényesítheti.

3.3/A. Ha a közvetítői eljárást az ügyvédi tevékenység gyakorlója kezdeményezi, a közvetítői költségátalányt az ügyvédi tevékenység gyakorlója előlegezi meg, és megállapodás esetén a területi ügyvédi kamara, míg megállapodás hiányában az ügyvédi tevékenység gyakorlója viseli, aki azt a másik féllel szemben, annak jogszabályi feltételei fennállása esetén egyéb törvényes úton érvényesítheti.”

**3.** Ez a szabályzat a Magyar Ügyvéd Kamara honlapján történő közzétételét követő napon lép hatályba.